Οθόνη 4: Αναζητούμε τις αιτίες του προβλήματος της έλλειψης καθαρού και πόσιμου νερού Ι |
| Διδακτικοί στόχοι: Οι μαθητές: να εντοπίσουν (αξιοποιώντας το μικρόκοσμο 2), να παρουσιάσουν και να προβληματιστούν για τις αιτίες του προβλήματος της έλλειψης καθαρού και πόσιμου νερού για πολλούς ανθρώπους του κόσμου να εξοικειωθούν με τη χρήση επεξεργαστή κειμένου και την πλοήγηση και την αναζήτηση πληροφοριών να εξοικειωθούν στη διατύπωση απόψεων που υποστηρίζονται από τεκμηριωμένα επιχειρήματα. Για να μελετήσουμε σε βάθος ένα περιβαλλοντικό/κοινωνικό ζήτημα, όπως αυτό του καθαρού και πόσιμου νερού, είναι απαραίτητο να αναζητήσουμε τις αιτίες που το προκαλούν. Στη δραστηριότητα 4 οι μαθητές καλούνται να διατυπώσουν τις δικές τους απόψεις για τις αιτίες του προβλήματος της έλλειψης καθαρού και πόσιμου νερού για πολλούς ανθρώπους του κόσμου. Στη δραστηριότητα 5 οι μαθητικές ομάδες καλούνται (βήμα 1ο) να πλοηγηθούν στον παγκόσμιο χάρτη (μικρόκοσμος 2) για να εντοπίσουν και να καταγράψουν -μέσα από τις πληροφορίες που δίνονται- σε ΕΠΕΞΕΡΓΑΣΤΗ ΚΕΙΜΕΝΟΥ τις αιτίες της έλλειψης σε καθαρό και πόσιμο νερό. Οι πληροφορίες που υπάρχουν στο μικρόκοσμο 2 σχετίζονται με τα ακόλουθα ζητήματα: υπερπληθυσμός, ξηρασία-ανομβρία, οικονομικό επίπεδο των ανθρώπων, ρύπανση και μόλυνση νερού, μη δυνατότητα καθαρισμού του νερού στις φτωχές χώρες, κατανομή του νερού στις διάφορες περιοχές, χρήσεις του νερού από τους ανθρώπους και η ολοένα αυξανόμενες απαιτήσεις σε καθαρό νερό, υπεράντληση των φυσικών δεξαμενών – υπεράντληση υδάτων. Στη συνέχεια γίνεται συζήτηση στην ολομέλεια για ποιες από τις αιτίες που κατέγραψαν οι μαθητικές ομάδες είναι υπεύθυνοι οι άνθρωποι (βήμα 2ο) και ποιες από αυτές τις αιτίες μπορούν να οδηγήσουν σε ακόμα μεγαλύτερο πρόβλημα για τον πλανήτη μας (βήμα 3ο). Κατά τη διαδικασία τέτοιων συζητήσεων είναι απαραίτητο να παρακινούμε τους μαθητές να υποστηρίζουν τις απόψεις τους με επιχειρήματα. . |