Οθόνη 3: Πώς κατανέμεται το νερό πάνω στον πλανήτη μας |
| Διδακτικοί στόχοι: Οι μαθητές: να ενημερωθούν και να συζητήσουν για το πώς κατανέμεται το νερό πάνω στον πλανήτη μας αλλά και πόσο από αυτό το νερό είναι αξιοποιήσιμο από τους ανθρώπους να εξοικειωθούν με την άντληση πληροφοριών από γραφικές παραστάσεις να εξοικειωθούν στη χρήση λογιστικού φύλλου και με μαθηματικούς υπολογισμούς που το αξιοποιούν με βάση την ποσότητα του γλυκού νερού που είναι κατάλληλο για χρήση σε σύγκριση με αυτή που υπάρχει στη Γη, να προβληματιστούν για την ανάγκη συνετής χρήσης του νερού από τους ανθρώπους. Στην οθόνη 3 οι Μ θα ενημερωθούν και θα συζητήσουν για το πώς κατανέμεται το νερό πάνω στον πλανήτη μας αλλά και πόσο από αυτό το νερό είναι αξιοποιήσιμο από τους ανθρώπους. Το νερό βρίσκεται παντού στη Γη και η ποσότητά του είναι η ίδια και δεν αλλάζει. Υπάρχει στον ουρανό, για παράδειγμα με τη μορφή υδρατμών (σύννεφα), στην επιφάνεια του εδάφους με τη μορφή υγρού νερού ή πάγου, σε ωκεανούς, θάλασσες, ποτάμια και λίμνες, στο εσωτερικό του εδάφους με τη μορφή υγρασίας και υπόγειων ποταμών και λιμνών. Όμως παρότι το νερό καλύπτει τα 7/10 της επιφάνειας της Γης, ένα πολύ μικρό μέρος του είναι κατάλληλο για χρήση από τους ανθρώπους. H δραστηριότητα 5 προτείνεται να πραγματοποιηθεί σε τρία βήματα: Στο 1ο βήμα οι Μ, αρχικά ενημερώνονται για την ποσότητα του νερού που υπάρχει στον πλανήτη (είναι η ίδια και δεν αλλάζει), και στη συνέχεια, παρατηρώντας το διάγραμμα «Κατανομή του νερού στη Γη», σημειώνουν σε ποσοστό, πόσο περίπου νερό του πλανήτη -σύμφωνα με τους επιστήμονες βρίσκεται: - Στους ωκεανούς ως αλμυρό νερό: ........... - Ως γλυκό νερό δεσμευμένο στους πάγους: .......... - Ως γλυκό νερό κατάλληλο για χρήση από τους ανθρώπους: ............ Πραγματοποιείται συζήτηση στην τάξη για τη σημασία του όρου «κατάλληλο» νερό (πόσιμο και καθαρό νερό). Στο 2ο βήμα οι Μ ασκούνται στη χρήση του λογιστικού φύλλου. Υιοθετείται η υπόθεση ότι στον πλανήτη υπάρχουν μόνο 1000 κυβικά μέτρα νερού. Με βάση την αναλογία της δραστηριότητας 5 οι μαθητές καλούνται να απαντήσουν πόσα κυβικά μέτρα νερού θα υπήρχαν στους ωκεανούς ως αλμυρό νερό, πόσα κυβικά μέτρα νερού θα υπήρχαν ως γλυκό νερό στους πάγους και πόσα κυβικά μέτρα νερού θα υπήρχαν ως γλυκό νερό κατάλληλο για χρήση από τους ανθρώπους. Στο 3ο βήμα -με βάση την ποσότητα του γλυκού νερού που είναι κατάλληλο για χρήση, σε σύγκριση με αυτή που υπάρχει συνολικά στη Γη- οι μαθητικές ομάδες καλούνται να συζητήσουν και να προβληματιστούν για την ανάγκη συνετής χρήσης του νερού από τους ανθρώπους. |