| ΟΔΗΓΟΣ ΓΙΑ ΤΟ ΔΑΣΚΑΛΟ |
| Περιγραφή του εκπαιδευτικού πακέτου Κεντρικός άξονας του εκπαιδευτικού πακέτου «Μικροί επιστήμονες σε δράση για την προστασία του πλανήτη» είναι η συνεργατική διερευνητική προσέγγιση περιβαλλοντικών προβλημάτων. Ήρωες του εκπαιδευτικού πακέτου είναι μια ομάδα μαθητών μέσω των οποίων προτείνεται μια μεθοδολογία επίλυσης προβλημάτων. Οι μαθητές της Δ΄, Ε΄ και Στ΄ τάξης καθοδηγούμενοι από την ομάδα παιδιών / ερευνητών γίνονται και αυτοί «μικροί ερευνητές» για να μελετήσουν από κοντά, μέσω δραστηριοτήτων που αξιοποιούν τις ΤΠΕ, παγκόσμια περιβαλλοντικά προβλήματα. Τα «βήματα» μελέτης της ομάδας δράσης των μαθητών, σχεδιάστηκαν έτσι, ώστε στο προτεινόμενο εκπαιδευτικό πακέτο να αξιοποιούνται οι προσεγγίσεις: της συνεργατικής διερεύνησης (κοινωνικοπολιτισμική διάσταση της γνώσης), της συνεργατικής επίλυσης προβλημάτων (ερευνητική, αναστοχαστική και κριτική διάσταση της γνώσης) και η ολόπλευρη αξιοποίηση των δυνατοτήτων που προσφέρουν οι ΤΠΕ. Τα «βήματα» μελέτης των μαθητών υλοποιούνται μέσω οθονών που παρουσιάζονται ως δικτυακό υλικό με τη μορφή html σελίδων. Οι μαθητικές ομάδες έχουν άμεση πρόσβαση σε αυτές μέσω διαδικτύου. Στο ψηφιακό περιβάλλον του εκπαιδευτικού πακέτου παρέχεται οι δυνατότητα στις μαθητικές ομάδες να αλληλεπιδρούν με μικρόκοσμους (Microworlds Pro), να δημιουργούν μοντέλα και εννοιολογικούς χάρτες (Δημιουργός μοντέλων ΙΙ), να αποθηκεύουν εικόνες, φωτογραφίες και ήχους, να γράφουν κείμενα και να επεξεργάζονται κείμενα, να κάνουν πίνακες και γραφήματα, να δημιουργούν αφίσες, να ετοιμάζουν τις παρουσιάσεις των εργασιών τους κ.λπ. Σε αυτή την ψηφιακή πλατφόρμα υπάρχουν ακόμη πληροφοριακά κείμενα και συνδέσεις στο διαδίκτυο στα οποία θα μπορούν να ανατρέχουν οι μαθητές για ενημέρωση και συλλογή πληροφοριών και ηλεκτρονικό λεξικό για αναζήτηση όρων, λέξεων και εννοιών. |
| Οθόνες: 1 2 3 4 5 |  |  |  |